ব্যাংকিং খাতে এখানে দুটো জিনিস লক্ষণীয়। একটা হচ্ছে- শ্রেণীকৃত ঋণের হার মারাত্মকভাবে বেড়ে গেছে। জুন ’১১-তে ছিল ৭.১ শতাংশ। জুন ’১২-তে ছিল ৭.২ শতাংশ। জুন ’১৩-তে এসে দাঁড়িয়েছে ১১.৮-১১.৯ শতাংশ। সেপ্টেম্বরে এসে এটা আরো বেড়েছে। সেটাও অর্থনীতির একটা নেতিবাচক ইঙ্গিত দেয়। কারণ, যখন এই শ্রেণীকৃত ঋণের পরিমাণ বাড়ছে তার পেছনে একটা কারণ অবশ্যই যারা আগে ঋণ নিয়েছে তারা ব্যবসায়-বাণিজ্যে বর্তমান পরিস্থিতিতে খুব সুবিধা করছে পারছে না। সুতরাং তাদের মুনাফা হচ্ছে না এবং তারা ঋণ পরিশোধ করতে পারছে না। অবশ্যই অন্য কারণও থাকতে পারে এর সাথে। কিন্তু এটা একটা বড় কারণ। এবং অন্য কারণ যেটা হতে পারে, যেহেতু দেশে একটা অশান্ত পরিস্থিতি বিরাজমান, সুতরাং সেটার সুযোগ নিয়ে তারা কেউ কেউ হয়তো মুনাফা অর্জন সত্ত্বেও ব্যাংককে বলছেÑ আমরা ঠিকমতো ব্যবসায় করতে পারছি না। সুতরাং আমি ঋণ পরিশোধ করতে পারছি না। আমাদের দেশে এমনিতেই ঋণ পরিশোধ না করার একটা সংস্কৃতি আছে। দেশের বর্তমান পরিস্থিতিতে জেনুইনলি ব্যবসায়ীদের জন্য অসুবিধার সৃষ্টি করছে, যার ফলে তারা ঋণ সময়মতো পরিশোধ করতে পারছে না। এবং এর সাথে সাথে এই পরিস্থিতিটা ঋণ পরিশোধ না করার যে সংস্কৃতি, সেই সংস্কৃতিটাকে আরো জোরদার করছে। কাজেই সেটাও অর্থনীতির জন্য খুব একটা ভালো লক্ষণ নয়।